ORDE do 19 de maio de 2005 pola que se convocan prazas de educadores bolseiros para o centro de asistencia e educación especial Santiago Apóstolo da Coruña.
CONSELLERÍA DE FAMILIA, XUVENTUDE, DEPORTE E VOLUNTARIADO — III. OUTRAS DISPOSICIÓNS — 27/05/2005

O Estatuto de autonomía de Galicia, no seu artigo 27.23º, atribúelle á comunidade autónoma a competencia exclusiva en materia de asistencia social.
A Consellería de Familia, Xuventude, Deporte e Voluntariado da Xunta de Galicia, de conformidade co Decreto 23/2003, do 20 de xaneiro, polo que se fixa a estrutura orgánica dos departamentos da Xunta de Galicia, e o Decreto 215/2004, do 23 de setembro, que o modifica, ten as competencias na materia do maior e de persoas con discapacidade, competencia que se determina no Decreto 5/2005, do 13 de xaneiro.
Coa presente convocatoria preténdese dotar de persoal de apoio no campo educativo e asistencial o centro de asistencia e educación especial Santiago Apóstolo, persoal que, como contrapartida, gozará de aloxamento e mantenza gratuíta nel durante o curso escolar 2005-2006, así como de axudas para sufragar os gastos ocasionados polo pagamento de matrícula académica e material escolar.
Esta orde establece as bases regulamentarias polas que se convocan prazas de educadores bolseiros, en réxime de concorrencia competitiva, para o centro de asistencia e educación especial Santiago Apóstolo da Coruña, dependente da Consellería de Familia, Xuventude, Deporte e Voluntariado, de conformidade co establecido na Lei 38/2003, do 17 de novembro, xeral de subvencións, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificada pola Lei 8/1999, do 30 de decembro, e pola Lei 14/2004, do 29 de decembro, de medidas tributarias e de réxime administrativo, e na Lei 13/2004, de orzamentos xerais da Comunidade Galega para o ano 2005, e na normativa de desenvolvemento, na cal se establecen os requisitos e as normas necesarias básicas para a xestión e actividade económica financeira, normativa á cal, en consecuencia, se adaptará esta orde, tendo en conta en todo caso os principios de publicidade,
obxectividade e concorrencia.
Na súa virtude, en uso das facultades que teño atribuídas,
DISPOÑO:
Artigo 1º.-Obxecto da convocatoria.
Convocar a cobertura de 12 prazas de educadores bolseiros, polo réxime de concorrencia competitiva previsto no artigo 22.1º da Lei xeral de subvencións, para o curso escolar 2005-2006 no centro de asis
tencia e educación especial Santiago Apóstolo, dependente da Consellería de Familia, Xuventude, Deporte e Voluntariado.
Artigo 2º.-Condicións dos solicitantes.
Son requisitos para participar na convocatoria:
a) Non ter perdido con anterioridade a condición de educador bolseiro por causa imputable ao solicitante.
b) Non padecer enfermidade ou limitación física ou psíquica que impida o desenvolvemento normal da actividade.
c) Idade comprendida entre os 18 e 28 anos na data en que remate o prazo para ditar resolución.
d) Estar cursando estudos superiores, medios, de formación profesional grao superior (FP2) e/ou técnicos superiores de formación profesional, nunha facultade, colexio universitario ou escola técnica, ou ter rematados estes estudos.
Artigo 3º.-Solicitudes.
Os interesados deberán dirixir a solicitude anexa á Delegación Provincial da Consellería de Familia, Xuventude, Deporte e Voluntariado da Coruña; avda. do Exército, 2, CP 15006, xunto coa seguinte documentación:
-Fotocopia do DNI.
-Certificación académica, con detalle das cualificacións obtidas, e, se é o caso, título académico que capacite para participar ou xustificante de que se solicitou a súa expedición.
-Currículum vitae do solicitante.
-Fotocopia da tarxeta de asistencia sanitaria.
-Declaración xurada de non desempeñar unha actividade profesional remunerada por conta propia ou allea, nin gozar de bolsas ou axudas equiparables á da convocatoria.
O prazo de presentación de solicitudes será de corenta días hábiles contados a partir da data en que se publique esta orde no Diario Oficial de Galicia.
Artigo 4º.-Dereitos dos adxudicatarios.
a) A concesión da bolsa comporta aloxamento e mantenza gratuítos no centro desde o 1 de setembro de 2005 ata o 30 de xuño do 2006. O aloxamento será de tal xeito que lle permita ao bolseiro a normal realización dos seus estudos.
b) O pagamento por parte da consellería de ata 169,38 A para gastos de matrícula, logo da xustificación do correspondente gasto.
c) O pagamento por parte da consellería de ata 84,07 A para adquisición de libros relacionados cos estudos cursados polos bolseiros nas condicións fixadas na alínea b).
d) O pagamento pola consellería da contía de 59,26 A mensuais, logo da certificación do servizo prestado pola dirección do centro.
e) Ao rematar a estadía no centro, seralles entregado un diploma acreditativo pola Dirección Xeral do Maior e de Persoas con Discapacidade, logo do informe favorable do director do centro das prácticas realizadas.
Artigo 5º.-Duración da bolsa.
A duración da bolsa será do 1 de setembro de 2005 ao 30 de xuño do 2006.
A bolsa poderase gozar ata un máximo de 3 anos, incluído o ano da primeira concesión, logo da presentación de novas solicitudes nas posteriores convocatorias. Valorarase o traballo realizado polo bolseiro mediante informe emitido polos responsables do centro.
Artigo 6º.-Financiamento.
O gasto financiarase con cargo á aplicación orzamentaria 14.06.212D.485.0 por un importe máximo de 10.152,60 A, desagregado por anualidades do seguinte xeito:
-Ano 2005: 5.885,88 A.
-Ano 2006: 4.266,72 A.
Artigo 7º.-Obrigas dos bolseiros.
A condición de educador bolseiro obriga a este nos termos previstos no artigo 14.1º da Lei xeral de subvencións e, especialmente, a realizar as tarefas que a dirección do centro lle encomende en relación coa atención dos acollidos nel, en horas de actividade extraescolar. Estas deberanse realizar de tal xeito que resulten compatibles co aproveitamento académico do propio bolseiro.
Os bolseiros teñen a obriga de facilitar por escrito toda a información que lles sexa requirida pola Intervención xeral da Comunidade Autónoma de Galicia, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Antes do último pagamento os educadores bolseiros presentarán unha declaración de que durante o período da bolsa non recibiron ningunha outra axuda coa mesma finalidade.
Artigo 8º.-Procedemento de selección.
Para a adxudicación de prazas procederase da seguinte maneira:
Unha comisión, presidida polo secretario provincial da Consellería de Familia, Xuventude, Deporte e Voluntariado da Coruña, sendo vogais dous funcionarios, designados polo delegado provincial, o director do centro e o xefe de internado, que se rexerá no seu funcionamento polo disposto no capítulo II do título II da Lei 30/1992, de réxime xurídico das administracións públicas e do procedemento administrativo común, examinará as solicitudes, valorando os seguintes datos:
-Ter sido educador bolseiro dalgún centro dependente desta consellería (de 0 a 40 puntos).
-Experiencia en animación sociocultural e deportiva (de 0 a 30 puntos).
-Expediente académico, dando prioridade aos solicitantes que estean cursando ou teñan finalizado os estudos de psicoloxía, pedagoxía, psicopedagoxía, profesorado de educación primaria, enfermaría, educación social, estimulador, fisioterapia, terapia ocupacional, logopedia, psicomotricidade, monitor ocupacional, técnicos superiores en integración social e educación infantil (FP) (de 0 a 30 puntos).
Confeccionarase unha lista das solicitudes recibidas, elevando a proposta de adxudicación, suplencia e denegación ao delegado provincial, antes de que pasen vinte días naturais, contados a partir do seguinte a aquel en que remate o prazo para presentar as instancias. A proposta de adxudicación poderá incluír a adxudicación de todas as bolsas, de parte delas ou de ningunha.
Delégase no delegado provincial competente, logo da fiscalización da Intervención, a competencia para a adxudicación das prazas, mediante resolución que se comunicará tanto ao centro como a todos os solicitantes. O prazo máximo para notificar a resolución expresa será de 6 meses, contados desde o día seguinte á publicación desta convocatoria no Diario Oficial de Galicia. Se no devandito prazo máximo non se ditar resolución expresa, entenderase que quedan desestimadas as solicitudes presentadas.
A resolución establecerá os bolseiros adxudicatarios e suplentes por orde de puntuación. Estes últimos serán chamados automaticamente e pola orde establecida cando, por algunha circunstancia, algún dos adxudicatarios non reunir os requisitos e condicións de adxudicación, non puider formalizar a aceptación da bolsa ou, unha vez iniciadas as actividades, non continuar na execución delas.
Toda alteración das condicións tidas en conta para a concesión da subvención, e en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
As resolucións ditadas en relación con estas prazas porán fin á vía administrativa e poderase interpor contra elas recurso potestativo de reposición, no prazo dun mes contado a partir da data da notificación da resolución, ante o mesmo órgano que as ditou, ou ser impugnadas directamente ante a orde xurisdicional contencioso-administrativa, no prazo de dous meses contados, así mesmo, desde a data da notificación.
Os seleccionados terán de prazo ata o 1 de novembro para presentaren a documentación requirida para o efecto pola Delegación Provincial da Coruña. A
mora motivará que non se proceda ao aboamento correspondente, agás acreditación suficiente de imposibilidade de presentación en prazo.
Artigo 9º.-Natureza da relación bolseiros-Administración.
A solicitude da bolsa e a súa posterior aceptación, no caso de adxudicación, implicarán a aceptación do disposto nesta orde.
Os seleccionados adquirirán exclusivamente a condición de bolseiros, sen ningunha outra relación laboral ou administrativa.
Artigo 10º.-Revogación ou interrupción no goce das bolsas.
O delegado provincial, logo dos informes pertinentes, tras a audiencia ao interesado e motivando a resolución, procederá á revogación da resolución, de outorgamento das bolsas a aqueles adxudicatarios que:
a) Incumprisen as condicións, obrigas e incompatibilidades previstas nos artigos 2º e 7º desta orde.
b) Incorresen en ausencias reiteradas e inxustificadas.
c) Incumprisen a disciplina do centro.
O suposto de revogación obrigará o adxudicatario a reintegrarlle ao Tesouro público as cantidades percibidas ata o momento de acordarse aquela.
No caso de interrupción do goce da bolsa, por vontade do bolseiro, o delegado provincial, apreciando as circunstancias concorrentes, resolverá se procede exixir a devolución total ou parcial das cantidades aboadas, ou suspender ou anular os pagamentos pendentes.
Disposición adicional
Única.-A resolución da adxudicación destas prazas corresponde ao titular da delegación provincial da Consellería de Familia, Xuventude, Deporte e Voluntariado da Coruña, por delegación da conselleira.
Disposicións derradeiras
Primeira.-Facúltase a directora xeral do Maior e de Persoas con Discapacidade para ditar as resolucións necesarias para o desenvolvemento da presente orde.
Segunda.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de maio de 2005.
Pilar Rojo Noguera
Conselleira de Familia, Xuventude, Deporte
e Voluntariado